Document ID: 31999D0802

Padomes Lēmums
(1999. gada 22. oktobris)
par grozījumu akceptēšanu Konvencijai par Vidusjūras aizsardzību pret piesārņojumu un Protokolam par aizsardzību pret piesārņojumu, ko rada atkritumi no kuģiem un lidaparātiem (Barselonas Konvencija)
(1999/802/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 175. panta 1. punktu saistībā ar 300. panta 2. punkta pirmo teikumu un 300. panta 3. punkta pirmo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu [1],
tā kā:
(1) Kopiena ir līgumslēdzēja puse Konvencijai par Vidusjūras aizsardzību pret piesārņojumu, še turpmāk - "Barselonas Konvencija" [2], un ir arī noslēgusi četrus protokolus, kas pieņemti saistībā ar Konvenciju, proti, Protokolu par aizsardzību pret piesārņojuma, ko rada atkritumus no kuģiem un lidaparātiem [3], Protokolu par sadarbību naftas un citu kaitīgo vielu radītā piesārņojuma apkarošanā [4], Protokolu par aizsardzību no sauszemes avotu radītā piesārņojuma [5] un Protokolu par īpaši aizsargājamām teritorijām [6].
(2) Komisija Kopienas vārdā piedalījās Barselonas Konvencijas līgumslēdzēju pušu izveidotās darba grupas sarunās, kurās pārskatīja Barselonas Konvenciju un Protokolu par aizsardzību pret piesārņojumu, ko rada atkritumi no kuģiem un lidaparātiem, še turpmāk - "Protokols".
(3) Kopienai jāuzņemas saistības starptautiskā līmenī tās jurisdikcijā esošajās jomās, uz kurām attiecas pārskatītā Konvencija un Protokols.
(4) Saskaņā ar Līguma 174. pantu Kopienas vides politika palīdz sasniegt, inter alia, vides saglabāšanas, aizsardzības un kvalitātes uzlabošanas mērķus un veicina tādu pasākumu veikšanu starptautiskā līmenī, kuru mērķis ir risināt reģionālas vai pasaules vides problēmas.
(5) Joma, uz kuru attiecas Barselonas Konvencijas un Protokola grozījumi, vismaz daļēji ir Kopienas jurisdikcijā; Kopiena šajā jomā ir pieņēmusi vairākas direktīvas; tā ir arī līgumslēdzēja puse daudzās starptautiskās konvencijās šajā jomā; Kopiena šajā sakarā attiecīgi rīkojas, lai nodrošinātu, ka šo starptautisko līgumu noslēgšana atbilstu spēkā esošiem Kopienas tiesību aktiem un nemainītu to darbības jomu.
(6) Kopienas pievienošanās pārskatītajai Barselonas Konvencijai un Protokolam palīdzēs sasniegt Līguma 174. pantā noteiktos mērķus.
(7) Pārskatīto Barselonas Konvenciju un Protokolu pieņēma un atvēra parakstīšanai līgumslēdzēju pušu pilnvaroto konferencē Barselonā 1995. gada 9. un 10. jūnijā.
(8) Kopiena kopā ar dalībvalstīm ir parakstījusi labojumus Barselonas Konvencijai un Protokolam par aizsardzību pret piesārņojumu, ko rada atkritumi no kuģiem un lidaparātiem,
IR PIEŅĒMUSI ŠO LĒMUMU.
1. pants
Ar šo Kopienas vārdā apstiprina grozījumus Barselonas Konvencijā par Vidusjūras aizsardzību pret piesārņojumu un Protokolā par aizsardzību pret piesārņojumu, ko rada atkritumi no kuģiem un lidaparātiem.
Minēto grozījumu teksti pievienoti šim lēmumam.
2. pants
Ar šo Padomes priekšsēdētājs Kopienas vārdā ir pilnvarots paziņot, ka saskaņā ar 16. pantu Konvencijā par Vidusjūras aizsardzību pret piesārņojumu [7] ir akceptēti grozījumi Konvencijā par Vidusjūras aizsardzību pret piesārņojumu un Protokolā par aizsardzību pret piesārņojumu, ko rada atkritumi no kuģiem un lidaparātiem.
3. pants
Šo lēmumu publicē Eiropas Kopienu Oficiālajā Vēstnesī.
Šis lēmums stājas spēkā pieņemšanas dienā.
Luksemburgā, 1999. gada 22. oktobrī

Labels: 10
15
20